  Майя Бывальцева Сарапулын карлэсь шор люкетсэ выльдон ужъёс азьланьтӥсько. Та нуналъёсы отын 1815-тӥ арысь пусэн крипичьёсты шедьтӥзы. Со сярысь ивортиӟы «Вконтакте» вотэсысь «Сарапул Туристический» группаын. Малпан вань, со вузкарон чуръёс пленэ кутэм французъёсын пуктэмын вал шуыса. «Дырпусэн кирпичьёс Сарапуллэн шорысьтыз лымшор вузкарон чуръёсысь, та дыре выльдонъя ӵектосэз дасян ужъёс мыно. Эскерон дыръя урдэсазы пусъёсын кирпичьёс шедьтэмын, соос кирпич шуккон заводлэн кузёез но поттон дыр сярысь верало — „КМ“ но „1815“. Кирпич шуккон заводлэн кузёез тодмо, со Сарапулысь мещанин Кирилл Мощевитин, старобрядец, кирпич шуккон ужен вырись Мощевитинъёслэн выжыысьтызы. Вузкарон чуръёс 1813-тӥ арын пуктӥськизы, отчы пыриськизы пленэ кутэм французъёс но», — вераз иворъёсъя «Удмуртия» агентстволы Шор Прикамьелэн историезъя но лулчеберетэзъя музейлэн фондъёсъя ёзэтысьтызы тодосъя валтӥсь ӧнерчи Николай Решетников. Ижысь мастеровойёслэн выжыоссылэн дэменлыксылэн тӧроез Василий Шестаков верамъя, 1812–1814 аръёсы ож вакытэ пленэ кутэм французъёслы улон интыен быръемын вал Россиысь вить губерниос: Вятской, Пермской, Оренбургской, Саратовской но Астраханской, нош берлогес соосты мукет губерниосын но интыяны кутскизы. 1812-тӥ арлэн кыкетӥ паларысеныз кутскыса, Вятской губерние пленнойёсты партиен-партиен ыстылӥзы. «Соослы уж сёто вал, соос асьсэдыз асьсэос сюдӥзы. Уез соослы уж сётылӥз. Озьы вал Нырысетӥ дунневыл ож дыръя. Кыкетӥ дунневыл ож дыръя гинэ югдур воштӥськиз. Со французъёслэн выжыоссы али но уло. Кылсярысь, Герус выжыысь, соин ӵош мон Индустри техникумын дышетски. Куд-огез кошкизы, мукетъёсыз Удмуртие кылизы. Соосты гувернантъёсы басьто вал, угось соос кылэз тодо. Соку вань дворянъёс француз кылын вераськизы», — валэктӥз со. Пленэ кутэм французъёс ас мылкыдзыя тупанкылъя Сарапулын Вознесенской собор котыртӥ из борддор ӝутон но вузкарон чуръёсты пуктон дыръя музъем ужъёсты быдэстылӥзы. Лэсьтӥськонэз городничий сак чакласа возиз. Французъёс Покровской черк вӧзы Петропавловской колокольняез пуктонын но ужазы. Тегъёс: Туризм Сарапул Удмуртия история  